אלק בולדווין

ביוגרפיה

בולדווין נולד בלונג איילנד לקרול ניוקום ולאלכסנדר ראי בולדווין הבן, מורה להיסטוריה ומאמן פוטבול. הוא גדל במשפחה קתולית ממוצא אירי, אנגלי וצרפתי.
לבולדווין שלושה אחים, דניאל, ויליאם וסטיבן כולם שחקני קולנוע.
בולדווין למד ב"תיכון אלפרד ברנר" בלונג איילנד שם שיחק בקבוצת הפוטבול המקומית, לאחר מכן עבר ל"אוניברסיטת ג'ורג' וושינגטון" שם למד כ-3 שנים עד שהתקבל ל"אוניברסיטת ניו יורק". למד משחק אצל איליין אייקן וג'פרי הורן ב"מכון לתיאטרון על שם לי סטרסברג".
ב-1994 סיים בהצלחה את לימודיו באוניברסיטת ניו יורק עם תואר בוגר אוניברסיטה.

קריירת תיאטרון

בולדווין החל את דרכו כשחקן תיאטרון בברודוויי ב-1986 במחזה "שלל", לאחר מכן שיחק במחזה "חשמלית ושמה תשוקה" בתפקיד הגיבור - סטנלי קובלסקי. על תפקידו במחזה קיבל מועמדות לפרס הטוני.
ב-1998 הופיע במחזה "מקבת'" לצידו של ליב שרייבר. ב-2004 שיחק במחזה של בן הכט "המאה ה-20". בשנה שלאחר מכן הופיע באולם קרנגי הול במחזה המוזיקלי של רוג'רס והמרשטיין "האוקיינוס הדרומי".

קריירת משחק

קריירת המשחק שלו החלה באופרת סבון מקומית בשם "הדוקטורים", לאחר מכן הופיע במספר פרקים בסדרה "נוטס לנדינג". את פריצתו לעולם הקולנוע עשה בשנת 1988 כשהשתתף בתפקיד ראשי בקומדיית האימה של טים ברטון "ביטלג'וס". בשנת 1990 הופיע במותחן האקשן "המרדף אחר אוקטובר האדום", בו גילם את קצין הנחתים וה-CIA ג'ק ראיין. שיחק גם בקומדיה של וודי אלן "אליס".
בשנת 1992 שיחק בדרמה "גלנגרי גלן רוס" בה גילם את בלק, מנהל בסוכנות נדל"ן אשר מטיל אימה על עובדיו וגורם להם לנסות באופן נואש להציל את משרתם.
בשנת 1996 שיחק בתפקיד ראשי בדרמה של רוב ריינר "פסק דין", בסרט גילם את בובי דלאוטרס, התובע המחוזי הפותח את פרשת רציחתו של מדגר אוורס, פעיל שחור למען זכויות השחורים במיסיסיפי. בשנת 1998 השתתף במותחן האקשן "קוד פרוץ", בו שיחק את קולונל ניקולס קודרו, האיש הרע בסרט שמוכן להקריב חיי ילד קטן לטובת ענייניו הצבאיים. בשנת 1999 החל לשמש כקריין בדיבוב האמריקאי של הסדרה "תומס הקטר וחברים" בין העונות החמישית והשישית, וב-2000 גילם את מר כרטיסן בסרט "תומס ומסילת הקסמים", המבוסס על הסדרה. לאחר העונה השישית הוחלף בתפקיד זה על ידי מייקל ברנדון.
בשנת 2001 כיכב בדרמת המלחמה הרומנטית זוכת פרס האוסקר של מייקל ביי "פרל הארבור". בסרט גילם את דמותו ההיסטורית של קולונל ג'ימי דוליטל, המפקד במהלך מבצע התגובה של חיל האוויר האמריקני "הפצצת טוקיו" שנועד לנקום על המתקפה על פרל הארבור. ב-2002 הופיע בהופעת אורח בסדרה חברים כחבר חדש של פיבי בופה.
בנוסף דיבב בסרט האנימציה "כלבים נגד חתולים" את דמותו של הכלב בוטש ובסרט האנימציוני בדיוני "פיינל פנטסי" את דמותו של קפטן גארי אדוארדס.
בשנת 2003 היה מועמד לפרס אוסקר לשחקן המשנה הטוב ביותר על תפקידו בדרמה הרומנטית "קולר - להרגיש את וגאס", בסרט גילם את דמותו של שלי קאפלו, מאפיונר המנהל קזינו שבעבר שבר את ברכו של ברני לוץ (ויליאם ה' מייסי) במהלך ויכוח בעניינים פיננסיים. כדי לא להרגיש אשם, שוכר שלי את לוץ כ"קולר" המקומי.
בשנת 2004 שיחק בדרמה הביוגרפית זוכת 5 פרסי האוסקר של מרטין סקורסזה "הטייס". בסרט גילם את דמותו של ג'ואן טרייפ, יזם של חברת תעופה אמריקנית.
שיחק בקומדיה "ואז הגיעה פולי" ובסרט האנימציה "בובספוג מכנסמרובע - הסרט", בו דיבב את דניס, רוצח סדרתי אשר נשלח בשליחות מטעם פלנקטון כדי להרוג את בובספוג ואת חברו פטריק.
בשנת 2005 שיחק בסרט הקומי דיק וג'יין עושים את זה, בה גילם מנכ"ל חברה בשם ג'ק מקאליסטר שמפטר את דיק הרפר, דבר שגורם לו לצאת למסע נקמה משעשע עם אשתו ג'יין. בנוסף הופיע בדרמה הקומית "אליזבט טאון".
בשנת 2006 הופיע במותחן הפשע זוכה 4 פרסי האוסקר של מרטין סקורסזה "השתולים", בסרט גילם את פקד ג'ורג' אלרבי, מפקד היחידה שרודפת אחר הבוס של המאפיה האירית בבוסטון- פרנק קוסטלו (ג'ק ניקולסון).
בנוסף שיחק גם במותחן של רוברט דה נירו "שומר המדינה", בסרט גילם בולדווין את סוכן ה-FBI סם מוראץ'.
בסוף שנה זו החל להופיע בתפקיד ראשי בסדרה הקומית "רוק 30". בסדרה גילם את דמותו של ג'ק דונגי, מנכ"ל חברת הטלוויזיה האמריקאית NBC. על תפקידו בסדרה קיבל שני פרסי אמי, שלושה פרסי גלובוס הזהב וכן את פרס גילדת שחקני המסך שבע פעמים ברציפות.
בשנת 2008 דיבב בסרט "מדגסקר 2" את דמותו של מקונגה האריה הרשע בסרט. בשנת 2009 שיחק בדרמה "שומרת אחותי" המבוססת על רומן הנושא אותו שם, בסרט שיחק את עורך הדין קמפבל אלכסנדר אליו פונה אנה פיצג'רלד (אביגייל ברסלין) כדי שתוכל לתבוע מהוריה את זכויותיה הרפואיות על מנת להציל את אחותה קייט החולה בלוקמיה.
בסוף שנת 2009 נבחר יחד עם השחקן סטיב מרטין להנחות את טקס פרס האוסקר לשנת 2010.
בשנת 2010 זכה בפרס גלובוס הזהב השלישי שלו בקטגוריית השחקן הטוב ביותר בסדרה הקומית על הופעתו בסדרה "רוק 30".
בולדווין משתתף בתוכנית "סאטרדיי נייט לייב", וזוכה לפרסום עולמי בשל חיקויו לנשיא ארצות הברית דונלד טראמפ.

חיים אישיים

בולדווין התחתן בשנת 1993 עם השחקנית זוכת פרס האוסקר קים בייסינגר אותה הכיר על סט הסרט "כל הזמן את אשתי". לזוג נולדה בת אחת, בשם איירלנד אליס בולדווין.
בין בולדווין ובייסינגר היו חיכוכים במהלך השנים. ב-2001 תבעו בני הזוג גירושין זה מזה. לאחר שנה התגרשו.
מכאן החל קרב מתוקשר ביותר בין השניים על משמורת הילדה המשותפת שלהם.
הודעה קולית שהשאיר לבתו בתקופה הזו, ובה האשים אותה בכך שפגעה והשפילה אותו, פורסמה בכלי התקשורת וזכתה להד תקשורתי בתוך זמן קצר מאוד.
נשוי בשנית למדריכת יוגה בשם הילריה. ולזוג ארבעה ילדים.
מנהל אורח חיים טבעוני.